32004R0831
L 127/33
JURNALUL OFÍCIAL AL UNIUNII EUROPENE
REGULAMENTUL (CE) NR. 831/2004 AL CONSILIULUI
din 26 aprilie 2004
de modificare a Regulamentului (CE) nr. 973/2001 de stabilire a anumitor măsuri tehnice pentru conservarea anumitor stocuri de pești mari migratori
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 37,
având în vedere propunerea Comisiei,
având în vedere avizul Parlamentului European (1),
întrucât:
(1)
Comisia internațională pentru conservarea tonului de Atlantic (ICCAT) și Comisia pentru tonul din Oceanul Indian (IOTC) au adoptat un număr de recomandări cu privire la unele măsuri tehnice, care au fost transpuse în legislația comunitară prin Regulamentul (CE) nr. 973/2001 al Consiliului din 14 mai 2001 de stabilire a anumitor măsuri tehnice pentru conservarea anumitor stocuri de pești mari migratori (2).
(2)
În 2001, la cea de-a 17-a adunare ordinară, și în 2002 la cea de-a 13-a adunare specială, ICCAT a recomandat unele măsuri tehnice noi pentru anumite stocuri de pești mari migratori din Oceanul Atlantic și din Marea Mediterană. Având în vedere că aceste recomandări sunt obligatorii pentru Comunitate, ele ar trebui puse în aplicare.
(3)
Regulamentul (CE) nr. 973/2001 trebuie așadar modificat în mod corespunzător,
ADOPTĂ PREZENTUL REGULAMENT:
Articolul 1
Regulamentul (CE) nr. 973/2001 se modifică după cum urmează:
1.
La articolul 3 alineatul (4) se șterge „până la 31 decembrie 2002”.
2.
Articolul 5 alineatul (1) se înlocuiește cu următorul:
„(1) Pescuitul tonului roșu cu setci înconjurătoare în Marea Mediterană este interzis între 16 iulie și 15 august în fiecare an.”
3.
Se adaugă următoarele articole:
„Articolul 5a
(1) Statele membre întocmesc în fiecare an un program de eșantionare pentru estimarea numărului de indivizi pe mărime din specia ton roșu prinși, folosind, inter alia, observatori științifici aflați la bordul navelor sau în crescătorii.
(2) Statele membre transmit programul spre validare Comitetului permanent pentru cercetare și statistică, cât și o copie a acestui program Comisiei.
(3) Anual, înainte de data de 1 iulie, statele membre trimit Comisiei un raport cu privire la constatările programelor efectuate în anul precedent, conform dispozițiilor alineatului (1).
Articolul 5b
(1) Statele membre aplică în 2003 și 2004 un plan de reducere a capturilor de puiet de ton roșu din Marea Mediterană și asigură respectarea dimensiunii minime a tonului roșu indicate în articolul 6.
(2) Statele membre aplică în 2003 și 2004 un program științific de identificare a diverselor zone piscicole de ton roșu și repartizarea pe clase de mărime a capturilor respective. Aceste estimări țin seama de datele anterioare disponibile.
(3) Anual, înainte de data de 15 septembrie, statele membre notifică Comisiei acțiunea pe care au întreprins-o în temeiul alineatelor (1) și (2) și rezultatul aplicării planului.”
4.
La articolul 7 alineatul (1), al doilea paragraf se înlocuiește cu următorul:
„Paragraful anterior nu se aplică peștilor pescuiți accidental din speciile prevăzute în anexa IV până la limita de 15 % din numărul indivizilor din cantitățile debarcate. În cazul tonului roșu, această toleranță se stabilește la 10 % din numărul de pești per debarcare din totalul capturilor de ton roșu sau echivalentul procentual în greutate.”
5.
Alineatele (5) și (6) de la articolul 9 se elimină.
6.
Articolul 10 alineatul (5) se înlocuiește cu următorul:
„(5) Anual, înainte de data de 15 mai, fiecare stat membru transmite Comisiei lista navelor care arborează pavilionul lor și care pescuiesc ton alb în nordul Oceanului Atlantic. Comisia transmite aceste informații secretariatului ICCAT anual înainte de data de 31 mai.”
7.
Se inserează următorul articol:
„Articolul 12a
(1) Statele membre fac tot posibilul pentru a încuraja eliberarea rechinilor vii prinși accidental, în special a celor tineri.
(2) Statele membre încurajează reducerea capturii de rechini aruncate înapoi în mare.”
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Luxemburg, 26 aprilie 2004.